text:
“Boreout” – at missa áhugan fyri arbeiðinum
”Eftir fimm árum missa vit áhugan fyri okkara arbeiði. Eftir átta árum fara vit til arbeiðis orsakað av okkara frítíðarvirksemi.”
Vit eru ivaleyst nøkur, ið kenna okkum aftur í hesum. Tað er skilamaðurin Kim Staack Nielsen, CEO og Chairman hjá DANSK HR, sum eigur orðini omanfyri.*
Tá ið áhugin fyri arbeiði okkara minkar, gerast vit minni virkin á arbeiðsplássinum (tað er sannlíkt, at tað hendir!). Orsøkin til tað kann vera, at uppgávurnar ikki longur eggja okkum, arbeiðið er vorðið einstáttað, minni áhugavert ella kennist høpisleyst. At koma inn í eina “boreout”-torvu og ikki sleppa úr henni aftur, kann vera oyðileggjandi fyri okkum, og tað kann ávirka okkara lívsvirði og kann eisini ávirka botnlinjuna hjá fyritøkuni neiliga.
Øll kunnu koma í “boreout”-støðuna
Tað er ein ómetaliga harmilig og álvarsom støða at koma í, og ofta gerast vit ikki varug við hana, fyrrenn vit eru í henni! Summi koma í støðuna, tí tey hava ringt við at fylla arbeiðsdagin við uppgávum og uppbyggjandi samstarvi, og onnur missa áhugan, tí uppgávurnar eru rúgvismiklar, draga út o.s.fr.
At koma í eina “boreout”-støðu á arbeiðsplássinum kann hálvavegna vera eitt forboðið evni at taka upp og er ikki minst trupult hjá tí, ið skal seta orð á støðuna fyri sínum leiðara. Ert tú komin í støðuna og fegin vilt arbeiða teg út úr henni aftur, er einki annað at gera enn at taka málið í egnar hendur.
Hevur tú mist áhugan fyri arbeiðinum, kanst tú umhugsa, at:
- Taka ábyrgd. Tað er ikki vist, at leiðarin hjá tær veit, at tú leiðist við arbeiðið. Til dømis kanst tú spyrja eftir nýggjum/øðrum uppgávum. Tað er púra natúrligt at vilja mennast á arbeiðsplássinum! Tú hevur kanska sjálvur eitt serstakt arbeiðsøki, ið tær dámar væl at arbeiða á – møguliga kanst tú fáa meiri tíð tillutaða til hetta økið.
- Blása fríska luft inn í arbeiðsumhvørvið. Til hetta kann eg siga, at bara hugflogið setir mørkini. Set teg saman við tínum starvsfeløgum og havið hugastorm um, hvat tit kunnu gera fyri at skapa eitt hugkveikjandi arbeiðsumhvørvi (og bjóðið leiðaranum við).
- Taka stig sjálvur. Far yvir til tínar starvsfelagar ella leiðaran og spyr, um tú kanst hjálpa við onkrum, tá tú hevur tíð til avlops, ella bið um hjálp - av og á er tað hugaligari at vera tvey um eina uppgávu.
- Viðka um tín samstarvsskara. Ger tær ómak at vera saman við hinum á arbeiðsplássinum og ver tilvitaður um fólkini rundan um teg.
- Leggja upp til, at tit á deildini/toyminum umhugsa at fyriskipa nakrar uppgávur øðrvísi. Kanska hevur tú eisini gjørt tær tankar um nakrar heilt nýggjar uppgávur, ið deildin/toymið hjá tykkum kann taka sær av (og harvið menna deildina/toymið).
- Melda teg til eitt eftirútbúgvingarskeið.
- Minst til, at røkja tað, ið ger tín gerandisdag á arbeiðsplássinum sunnan og hugkveikjandi.
Eg hevði einaferð samtalu við eina kvinnu, sum søkti starv. Hon hevði verið í sama starvi í 10 ár. Hon hevði tikið seg saman og biðið um farloyvi, tí hon var troytt av arbeiðinum. Tað var vorðið einstáttað, og nú kundi hon hugsað sær íblástur uttanífrá, men hon vildi fara aftur til tað góða gamla eitt ár eftir. Alt hetta gjørdi hon, tí hon var sera glað fyri arbeiðsplássið hjá sær, men hevði brúk fyri íblástri uttanífrá. Eg taki háttin av fyri henni og ikki minst fyritøkuni, íð játtaði henni hetta.
Við ynski um eitt sunt arbeiðsumhvørvi og hugkveikjandi arbeiði.
*Tikið úr framløguni hjá Kim um HR-rák. HR-netværksbar, 13. apríl 2018, Jobindex. Úrslitið er grundað á eina kanning, ið ein fyritøka í Danmark hevur gjørt fyri nøkrum árum síðani. Kim brúkti ikki hugtakið “boreout”! Eg velji at gera tað í klummuna hjá mær, tí hetta er ein støða og eitt internationalt hugtak, ið mong hava sett orð á
"Boureout"-royndin kann roynast her!
Við fyrivarni: royndin er stuttorðað, og um hon er nøktandi, tekur Notion ikki støðu til!


c: text/html

text:
Kóvboysøgur úr korridorunum
róðu korridorkóvboyarar á tingi framundir, at upphavið til hetta skiftið ímillum bólk 1 og 2, skuldi vera eitt royndarloyvi, sum undirritaði hevði latið tveimum djúpvatnstrolarum í 2008. Óneyðugt er at siga, hvør flokkurin er, sum plantaði mýtuna, og nú síggi eg, at sjálvt ein skilamaður, sum Hans í Líðini, er farin at endurgeva hesa uppspunnu søguna. Giti, at hann ikki veit betur, orsakað av vantandi skjalprógvi. Og ivaleyst hevur onkur politistur ella skúlalærari í Fólkaflokkinum sagt honum hetta, fyri at fáa treystari kjølfestu í mýtuna.
Hansara politiski observansur kann eisini tæna endamálinum. Tað riggar líkasum betri, táið ein skipari úttalar seg um tað, sum fyriferst í tí váta elementinum. Móttakarin hevði verið eitt sindur ivasamari, tað hevði verið sum at sletta vatn á gás, um Jógvan á Lakjuni, Bjarni Djurholm, Jákup Mikkelsen, Annika Olsen, Óli Breckmann ella Jacob Vestergaard løgdu til brots í royndini at manipulera veruleikan úr spónalagnum.
Havi sett landsstýrismanninum í fiskivinnumálum nakrar spurningar um hetta málið, tað er mín fólkaræðisligi rættur, og tað eigur ikki at koma óvart á nakran, táið eg eri framsøgumaður Tjóðveldisins í fiskivinnumálum. Annars ætli eg mær ikki at leggja uppí stríðið ímillum Georg L. Petersen og Hans í Líðini. Tó er ein setningur í greinini hjá Hansi, sum rópar eftir eini viðmerking. Hesin er soljóðandi:
“Fyri tveimum árum síðani fekk trolarin “Edna” úr Tórshavn eitt tilmæli um at sleppa at partrola á ytri leið, hetta var um tað tíðina, tá Torbjørn Jacobsen sat sum fiskimálaráðharri og tí skilir ongin, at hann nú setur spurningar um hetta sama royndarveiðuloyvi?”
Ikki Hansi at siga, so var djúpvatnsflotin longu fyri tveimum árum síðani komin í kreppu. Menn royndu av øllum alvi at koma sær úr ringu støðuni, og ein ætlað roynd var, at partrola á somu leiðum, sum roynt hevði verið við lemmum frammanundan. Ikki tí at man ætlaði sær inn í upsafiskiskapin, har partrolararnir vanliga veiddu og fingu sína útkomu. Ætlanin var heldur, at gera eina roynd fyri at finna fram til, um betri búskapur kundi fáast burturúr at partrola eftir traditionellu fiskasløgunum hjá lemmatrolarunum.
Til hesa roynd varð royndarloyvi til partroling í føroyskum sjógvi í 2008 latið mtr. “Edna” og mtr. “Rankin” samsvarandi § 20, stk. 2, í løgtingslóg no. 28 frá 10. mars 1994 um vinnuligan fiskiskap. Loyvið er dagsett 5. juni 2008, og loyvið var bara galdandi fyri tað, ið eftir var av árinum. Tvs., at tað var ikki til eftir 31. desember 2008. Loyvið var ongantíð brúkt, og tað kann vera, at strongu treytirnar vóru orsøkin til tað. Hesar vóru annars:
• – at roynt verður bert á leiðum uttanfyri linjur drignar millum knattstøður sambært hjálagda fylgiskjali. (Um onkur skuldi havt tørv á at vita meira um tær tríati ásettu knattstøðurnar, kann viðkomandi venda sær til greinskrivaran, – tj.)
• – at galdandi reglur um fiskiskap við troli í føroyskum sjógvi verða fylgdar.
• – at skiparin boðar Fiskiveiðieftirlitinum frá, tá túrur byrjar og tá túrur endar.
• – at royndirnar fara fram í samstarvi við og eftir treytum ásettum av Fiskirannsóknar-stovuni.
• – at nágreinilig ætlan skal gerast fyri royndirnar við upplýsingum um m.a. reiðskap, leiðir og tíðarskeið, sum skal góðkennast av Fiskirannsóknarstovuni.
• – at gjøllig dagbók verður førd yvir royndirnar eftir leiðbeining frá Fiskirannsóknar-stovuni og avrit av dagbókini skal latast Fiskirannsóknarstovuni, tá royndirnar er lidnar ella tá biðið verður um tað.
• – at fólk frá Fiskirannsóknarstovuni kann vera við skipinum.
• – at oljunýtslan hjá skipinum verður skrásett á ein hátt, so hon kann samanberast við troling við lemmum.
• – at royndarfiskiskapurin verður lagdur so til rættis, at hann ikki er øðrum fiskiskapi til ampa og skal, um neyðugt, víkja fyri øðrum fiskiskapi.
Til endans varð greitt tilskilað, at royndarloyvið kundi verða inndrigið uttan ávaring í loyvistíðarskeiðnum (05.06.08-31.12.08), um skiparin ikki ansaði eftir, at treytirnar vórðu fylgdar.
Vónandi er hendan frágreiðingin ein ivaleysa greið váttan fyri, at royndarloyvið í 2008 og nýíkomna støðan í upsaveiðuni, har partrolarar (bólkur 2) og lemmatrolarar (bólkur 1) partrola hvør um annan við sama reiðskapi, ikki eru tvær alin av sama vaðmali.
Umsøknin um royndarloyvið í 2008 prógvar, at politiska skipanin, fyrisitingin og ikki minst vinnan høvdu somu áskoðan viðvíkjandi hesum, hvussu lógin um vinnuligan fiskiskap skuldi skiljast, tulkast og praktiserast, táið tað snúði seg um at partrola við “lemmatrolarum” á innaru leiðunum – á upsaleið um man vil. Royndarloyvið í slakar sjey mánaðir í 2008 skuldi bert geva eina ábending um eina møguliga búskaparliga rajonalisering, umvegis partroling eftir fiskasløgunum, sum djúpvatnstrolararnir frammanundan høvdu havt sum høvuðsveiði. Úrslit kom onki burturúr, tí royndin varð ongantíð gjørd. Men logikkurin er ikki til at fara skeivur av, vinnan søkti um loyvið, tí hon var sannførd um, at lógin ikki loyvdi tí. Fyrisitingin var av somu áskoðan. Nú tykist hesin logikkur, og samlaða niðurstøðan hjá øllum, sum varða av føroyskari fiskiveiði, at hava fingið eitt rættiligt skot fyri bógvin. Juridiski reykurin er snaraður 180 stig. Fyri at vita hví so er, eru spurningarnir til landsstýrismannin settir.
Svarið verður helst ein slutur fyri ein slatur, tí fiskivinnupolitikkur er ongin í landinum – hann er ikki til. Uppsjóvarflotin kundi ikki fara á svartkjaftaveiði fyrrenn næstan tveir mánaðir vóru farnir av árinum, tí landsstýrismaðurin bíðaði eftir hvønn politikk felagið Nótaskip ætlaði at seta sum karm um sína egnu vinnu, og nú situr felagið Trolskip og roynir at toyggja seg til ein politikk, um hvussu teir báðir fremstu bólkarnir í flotanum skulu skipast í fiskiveiðini. Verður hetta lagið, er ongin orsøk til at manna politisku sessirnar longur. Vinnan finnur onkursvegna útav tí, og har eru nógvir trivaligir skilamenn, væl kálvføddir og uppvaksnir undir truplum umstøðum í Norðurhøvum, trupulleikin er bara, at teir eru so mangir í mun til stórar avmarkingar, tí er ein neyv politisk stýring neyðug, skal optimala úrslitið røkkast hjá manningum, reiðarum og samfelag. Fólkið velur politikararnar og fólkið eigur tilfeingið, tí ógvast mong um ignorantin, sum nú slítur krakkabetrekkini á Heykavegnum í Havn.
Í hesum politiska ruðuleikanum stríðist felagið Trolskip, sambært Dimmalætting, fyri at fáa MSC-góðkenning um burðardygga veiði í upsafiskiskapinum. Vónandi vignast tað, men núverandi regime í danska heimastýrinum ger teimum ikki lívið lættari. Ætlar tú at vera papageykur hjá øllum, vinur við alt og øll, átøkur hesum dukkunum kúputar í neðra, og sum altíð toyggja seg líka langt, sum tær verða trýstar, uttan at falla, so er ráðharrasætið í fiskivinnumálum ein rangstaddur sessur.

robotstxt: allowed

filter: keep


text:
KT-tænastan
Ábyrgd av tól- og ritbúnað
Leiðari á KT-tænastuni er Óli Simonsen, KT-leiðari, sum hevur ábyrgd av innkeypi og viðlíkahaldi av tól- og ritbúnaði á Setrinum.
KT-tænastan samstarvar við eksternan veitara um KT-support.
Fráboðan av feilum
Niðanfyri er nærri kunning um mannagongd í samband við fráboðan av feilum ella ólag á KT skipanum og kervi Setursins, umframt umbønir um aðrar KT-tænastur.
Í høvuðsheitum eru tveir ymiskir møguleikar fyri fráboðan av feilum:
Vanlig fráboðan av feili (verður sent við telduposti)
- Send ein teldupost til support(at)formula.fo við avriti til KTT(at)setur.fo
- Skriva stuttan rámandi tekst um feilin í evnis-teigin.
- Upplýs:
a. Navn og telefonnummar
b. Lýs trupulleikan so væl sum gjørligt, t.d.
- Á hvørjari deild/húsi er trupulleikin?
- Er tað ein ella fleiri brúkarar, sum hava sama trupulleika?
- Hvat fyri skipan er talan um (t.d. er einki samband við prentaran, tráðleyst samband, office e.t.)?
- Hvussu vísir trupuleikin seg? Lýs í orðum og um til ber, so kanst tú seta mynd inn av skíggja, ið vísir feilboð.
- Hvat hevur tú gjørt fyri at loysa trupulleikan?
Við hesum verður uppgávan/fráboðanin sjálvirkandi skrásett starvsfólkið fær ein teldupost aftur við uppgávunummari í.
Starvsfólk hjá Formula ella KT-tænastuni hyggja nærri at trupulleikanum og venda aftur. Í nógvum førum kann trupulleikin loysast við, at KT-vørður yvirtekur telduna úr fjarstøðu.
Starvsfólkið kann eisini svara teldupostinum við meira viðkomandi upplýsing um trupulleikan, ella taka áheitanina aftur.
Telefon (bráðhjálp)
- Ring til Formula á 344 100
- Starvsfólk hjá Tøkni- og rakstrardeildini hjá Formula svara telefonini og skráseta fyrispurningin.
- Brúkarin fær ein teldupost aftur við uppgávunummari í.
Starvsfólk hjá KT-tænastuni ella hjá Formula hyggja nærri at trupulleikanum og venda aftur.
Aðrar umbønir
Aðrar fráboðanir ella umbønir um tænastur, so sum stuðul í samband við próvtøkur, ráðstevnur og tiltøk annars, skulu sendast til KTT(at)setur.fo.
Útreiðslur til nýggja útgerð, forrit v.m. skulu játtast av næsta fyrisetta.
KT-tænastan kann ikki átaka sær upplæring av starvsfólkum i grundleggjandi KT-førleikum, sum starvsfólkið eigur at hava ognað sær sjálvt ella gjøgnum skipaða upplæring ella skeið.
Henda og aðrar vegleiðingar eru eisini at finna undir Z:\Felags\Kunning\Frá KTT.
Um spurningar eru, ber til at skriva ella ringja til Óla Simonsen, KT-leiðara, tlf. 292515, KTT(at)setur.fo


text:
Merkur
Merkur hevur sum Venus, Mars, Jupiter og Saturn altíð verið kend. Hon er tann minsta av hesum "gomlu" gongustjørnunum, men tá ið Pluto varð funnin í 1930, fekk Merkur ivasama heitið at vera næstminsta gongustjørnan. Á altjóða ráðstevnuni fyri stjørnufrøðingar í 2006 misti Pluto sína støðu sum gongustjørna og varð bólkað av nýggjum í bólkin gongustjørudvørgar, og er Merkur tí aftur at rokna sum minsta gongustjørnan í okkara sólskipan. Hon er bert áleið hálva aðru ferð størri enn Mánin.
Merkur er næst Sólini. Lítil er hon, knappar 5 túsund km í tvørmál; tað er um 40 % meira enn tvørmálið á okkara mána. Á ýtuni minnir hon eisini mest um mánan. Á myndum, sum amerikanska rúmdarfarið Mariner 10 tók í 1974, síggjast dalar og fjøll, rivur og holur. Hon hevur eina fasta flatu omaná, burtursæð frá teimum holunum, sum eru skapt tá meteorar og annað hava gjørt um seg gjøgnum milliardir av árum. Arruta ýtan er tekin um, at loftsteinar í hópatali eru dotnir niður á Merkur fyrstu mia. árini, eftir at gongustjørnan varð gjørd. Størsta vinkulfrástøðan frá sólini er 28°, tí er Merkur ring at síggja, og hon sæst bara í skýmingini ella í lýsingini. Lofthav er einki, til tess er Merkur ov løtt. Nógvi hitin forðar tí eisini. Á sólsíðuni eru máld 427 °C, á skuggasíðuni -173 °C. Innan í Merkur er jarnkjarni, og um hann er magnetfelt. Máni okkara hevur hvørki. Um Merkur melur eingin máni. Merkur eitur eftir rómverska handilsgudinum.
Innihaldsyvirlit
Hagtøl[rætta | rætta wikitekst]
- Miðalfjarstøða frá sólini: 57,9 milliónir km
- Rotatiónstíð (longd á degnum): 59 jarðardøgn
- Umfarstíð (longd á árinum): 88 jarðardøgn
- Yvirflatuhiti: -180 °C (náttsíðan); 430 °C (dagsíðan)
- Diametur: 4 875 km
- Rúmd: 0,056 ferðir Jørðina
- Massi: 0,055 ferðir Jørðina
- Tyngdarakseleratión við ekvator í mun til Jørðina: 0,38
- Tal av mánum: 0
- Eygleiðing: Merkur er ongantíð meir enn 28º frá Sólini á himlinum og sæst tí bert við sólarris ella sólsetur. Hon er tann truplasta av teim nærmastu gongustjørnunum at fáa eyga á, og sæst einans nakrar fáar dagar hvønn mánað.
Gonga Merkurs um Sólina[rætta | rætta wikitekst]
Merkur er tann gongustjørnan, ið hevur mest sermerktu gongdina um Sólina. Tað eru aðrir himmalknøttir, ið hava gongur, ið eisini eru serligar, men hesir knøttir eru ikki gongustjørnur. Í perihelium er Merkur einans 46 milliónir km frá Sólini, men í aphelium er hon 69,8 milliónir km haðani. Ekvatorialplanið hjá Merkur fellir saman við umfarsásin (tvs. rotatiónsásin stendur næstan vinkulrætt á umfarsásin). Hetta merkir, at ongar árstíðir eru á gongustjørnuni, og í ávísum kraterum við pólarnar sær sólin ongantíð. Umfarsásurin hellir 7º í mun til umfarsás Jarðar. Av tí at Merkur melur um Sólina innafyri Jørðina hevur hon fasur, akkurát sum Mánin.
Merkurgongan[rætta | rætta wikitekst]
Einar 13 ferðir hvørja øld førir himmalgonga Merkurs hana millum Jørðina og Sólina, soleiðis at vit kunnu síggja hana sum ein lítlan svartan blett, ið ferðast eftir Sólarskivuni.
Rotatión og umfar[rætta | rætta wikitekst]
Merkur melur tríggjar ferðir um seg sjálva fyri hvørjar tvær ferðir, hon melur rundan um Sólina (við øðrum orðum eru trý Merkur "døgn" fyri hvørji tvey Merkur "ár". Henda merkisverda støða ger, at stóðu vit á Merkur, so gingu 176 jarðarsamdøgur millum hvørt sólarris.
Samanseting[rætta | rætta wikitekst]
Ferðir til Merkur[rætta | rætta wikitekst]
- Mariner10 (USA) - Send avstað: 1973, kom til Merkur: 1974. Mariner10 fleyg bert framvið Merkur og samlaði data ímeðan.
- MESSENGER (USA) - Send avstað: 2. august 2004, í ringrás: 18. mars 2011. MESSENGER fer at gera tær mest neyvu kanningarnar av Merkur til dato.
- Evropearar fyrireika at senda ein satellit til Merkur í ár 2014.